《涵虚馆访章复彦不值》
明代·乌斯道

春风奈此玉人何，贺监宅前春水多。茶灶笔床天上坐，酒船花担镜中过。

紫骝何处嘶晴日，白鸟当门弄碧波。更爱小桥杨柳外，石阑閒倚听渔歌。

作者简介：元明间浙江慈溪人，字继善。乌本良弟。与兄俱有学行。长于诗，意兴高远，飘逸出群。尤精书法。洪武初得有司荐，为永新县令，有惠政。后坐事谪戍定远。放还，卒。有《秋吟稿》、《春草斋集》。